《度岭谒张曲江祠》
清代·朱昌颐

峻岭隔中外，终古青濛濛。一线辟鸟道，千峰开蚕丛。

当年经营始，云是曲江公。想借五丁力，斧凿劳神工。

我来九秋杪，揽胜心无穷。新篁日映碧，老树霜霏红。

憩舆瞻庙貌，肃拜神明通。公昔辅唐室，誓不开边戎。

玉环既献媚，金鉴徒怀忠。坐令白羽扇，零落凉飙中。

猪龙扰燕洛，幸蜀何匆匆。中道虽悔悟，牲牢孰明衷。

徒留此孔路，涉险忘崇隆。古人一举手，万世赖其功。

至今梅花发，处处怀清风。

作者简介：浙江海盐人，字朵山。道光六年进士。官至吏部给事中，曾典试云南。归后主讲敷文书院。年七十二卒。有《鹤天鲸海诗文稿》。